

Et hjertes tak til Sydfyns:

Mikael Josephsen for mesterlighed,

Heidi Korsgaard for Skrively,

Maya Guidning for din sjæls bevægelse,

Louise Fenne for opløftende kunstnermøder,

Anita for din uendelige tro på mig,

Joan og Garny for altid at stille op

og til Norma for at være med på mit hold.

Tak til min livspartner Roberto for alle bjergene, Mary,

Emilio, Pelle, Montblanc-Adventure og Hallindskoven.

En særlig tak til energimester Kathrine Krake på

Bornholm samt et stort kram til Siggne og Eagleheart

og til min gavmilde og elskede mor og min version2

bror - alle fire fra Farum.

Digtsamlingen er hermed indviet både på Sydfyn,

Bornholm og Farum.

Venter

Jeg venter på en buket blomster

du giver mig et kys

huden er skoldet, du må ikke røre

et hjerte truer i længsel

vil du lægge din hånd i min

en hede stiger op, svinger rundt i en

stemning

tætte skyer over landskaber glider forbi

en hytte står tilbage

under granvoksne træer

jeg ved ikke hvornår

du kommer




En kunstner

Klædt i sort velour ser jeg børn danse

voksne mænd rister tobakken i takten

til en digters ord

grå stolerækker

klapper sammen i varmen

solstråler af guld

bryder igennem i andet vers

skyggen bag træet

fyldes ud

med to nye venner

en falmet appelsin tørres af

i en æblegrøn kjole

mislyde

sådan er det altid for mig




Edderfugle

Edderfugle vinger farvel

en enkelt står tilbage

en ven i fortrolighed

en skrøbelig skat

med gravstene under huden

knuser krystaloverfladen itu

en edderfugleflok

i slipstrømmens hulrum

er rede for de udviste




Skrively

En tegning af

Søren Kierkegaard og hans samlede værker

fra vinduet ved skrivebordet er udsigt til

markerne, mellem de højeste træer

en skurvogn

det er her solen går ned

to trillebøre er sat på højkant bag

granhækken, de røde bær

kors hugget i sten

side om side med lyserøde blomster

pyntet lilla og lidt visne

her ser jeg alt det nye

tæt på det ældste gravsted




Hindbærbuske

Skovbunden er dækket af

tørrede hindbær

skjult

bag buske

stien jeg går på er smal

uden ende

blikket væver mellem slanke stammer

susen forstyrrer det indre øre




Uden blomst

Krogede træstammer gror ud fra

søens kant

de sidste åkander flyder uden blomst

en blisand træder vande imellem

svajende siv, små glitrende ringe

bølger på overfladen

fugtige blade dækker skovstien

træets grene

grønne nuancer pynter en græshøj

regn falder

langsomme dråber driver ad

misligholdte ruder

under regnhætten fremkaldes

en regnbue




Karlsvognen

Rustvognen hænger lavt over

tagryggen på det nymalede hus

flagstangen svajer

græsstrå bøjer sig for mine fødder

skovens kølige luft er uden lyde

nat venter

glødende gadelamper står på hovedet

aftenduften lægger sig om

min nøgne hals




Blanke sten

Blanke sten glitrer i asfalten

tre unge kvinder går forbi med

hænder i lommen og en pose garn

sydeuropæiske ord hvirvler i luften

tusinde mennesker er taget til byen

en puddel stritter med halen

hvad laver jeg her

konvoj en sidste gang

det var en fra miljøet, siger en fyr rundt

om hjørnet

måger letter i tågen til lyden af lastbil

kulørte lamper på Mandalay stadig tændt

kæden er lænket til pælen på molen

en kajak vender årer

havnen ligger i læ af nyklippet hæk og høje

træer

et vindpust overrasker en cyklist

jeg troede det var søndag

knaldrøde bær skiller sig ud i krattet

